b"\n_START_ARTICLE_\nBlue Sky\n_START_SECTION_\nHandling\n_START_PARAGRAPH_\nI begyndelsen af 1960'erne er major Hank Marshall (Tommy Lee Jones) og hans hustru Carry (Jessica Lange) et milit\xc3\xa6r\xc3\xa6gtepar, hvis \xc3\xa6gteskab knager som f\xc3\xb8lge af pres fra hans arbejde og hendes psykiske ustabilitet. Hank er atomingeni\xc3\xb8r, der g\xc3\xa5r ind for underjordiske atompr\xc3\xb8vespr\xc3\xa6ngninger og modstander af sine overordnedes \xc3\xb8nske om overfladespr\xc3\xa6ngninger. Carly er frisindet, men falder efterh\xc3\xa5nden ind i en alvorlig depression, som forst\xc3\xa6rkes af hjemlige sk\xc3\xa6rmydsler og angst for at blive \xc3\xa6ldre. Familien flytter fra Hawaii til en gudsforladt base i Alabama til fortrydelse for parrets \xc3\xa6ldste datter Alex. Carly har en aff\xc3\xa6re med basens chef, Vince Johnson (Powers Boothe)._NEWLINE_For at slippe for Hanks vedvarende rapporter om problemerne med spr\xc3\xa6ngningerne lokker den milit\xc3\xa6re ledelse Carly til at underskrive papirer, der sender Hank p\xc3\xa5 et sindsygehospital. Da omfanget af hendes handling g\xc3\xa5r op for Carly, tager hun sig sammen og g\xc3\xb8r Hanks arbejde f\xc3\xa6rdig ved at lade hans rapporter komme til offentlighedens kendskab, og derved opn\xc3\xa5r hun sit vigtigste m\xc3\xa5l: At f\xc3\xa5 Hank fri og familien samlet igen.\n_START_SECTION_\nBaggrund og produktion\n_START_PARAGRAPH_\nHistorien bag filmen er skrevet af Rama Laurie Stagner p\xc3\xa5 baggrund af hendes egne oplevelser som milit\xc3\xa6rbarn._NEWLINE_Filmen var f\xc3\xa6rdig allerede i 1991, men da det oprindelige filmstudie Orion Pictures gik i betalingsstandsning, forblev filmen p\xc3\xa5 hylden, til den fik premiere i 1994, da firmaet var blevet rekonstrueret. Dette n\xc3\xa5ede instrukt\xc3\xb8ren Tony Richardson ikke at opleve, da han d\xc3\xb8de kort efter filmens f\xc3\xa6rdigg\xc3\xb8relse."